現下oi來講起在馬太9:1-8所講赦罪lâu平安ke一ke真實故事。
本段係講主耶穌在祂ke本城，就係迦百農將一ke癱仔醫好ke記事。
主耶穌在屋家底背講道，有chhin多人來聽祂ke教示，也有chhin多奇奇怪怪ke病人來，要求主ke醫治，ku-só造成無空地，因為chhin多人khî在屋家內外。在ke時有一位癱仔 pûn四個人扛過來，oi來求主ke醫治，m̀-ku當他teû到主耶穌在講道理ke屋家時，看到án多人，內心就煩惱，因為liá位癱仔無辦法pûn人扛入去見主耶穌，來得到醫好。M̀-ku他teû ke信心chhin大，他teû相信主耶穌定著做得醫好liá-ke癱仔，liá-ke癱仔自家也確信，除thet主耶穌以外，無人做得醫好他ke病。M̀-ku人án多，oi ngiòng般 chang做得將liá-ke癱仔扛到主耶穌ke面前nò? 他teû為liá-ke事非常ke煩惱lâu心急，好加在最尾他teû有想出一ke辦法，就係拆耶穌ke屋頂，將liá位癱仔自屋頂lâu他縋下去主ke面前，來求醫。
主耶穌講liá句係 yit親密lâu慈愛，m̀-ku ên-teû oi奇怪主所講ke話，主ngióng會講：「做你安心？你ke罪赦lè,做mak-ke無講，你ke病好lè,起來行。」因為在ke時liá位癱仔內心實在chhin m̀平安，因為他煩惱他所犯ke罪，使他ke內心痛苦不安。Ên-teû都知內心ke煩惱、病痛，係比身體ke病ko慘，箴言18:14講：「人有病痛，心做得忍耐，心假使憂傷，má人做得承擔喏？」Ku-só內心就十分不安。照看liá-ke人會造成癱仔 ke病係可能sṳt犯罪，放縱私慾，ku-só他ke病係罪惡ke代價，他ke病ke源頭係罪，假使oi根本ke治療就係反悔。
雖然他有反悔，m̀-ku還chhin掛慮他ke罪做得消滅無？當他十分煩惱時，忽然聽到主耶穌lâu他講：「子阿!做你安心，你ke罪赦lè」，liá位癱仔 係yit快樂lâu平安，不但病體得到醫好，就係內心ke罪也得到赦免，ku-só內心係 yit安慰。罪得到赦免ke人係 yit福氣、快樂lâu平安，你看liá位癱仔 ke罪得到主ke赦免後，係yit快樂lâu感激，當他聽到主命令他起來：「轉去你ke屋家時，他就遽遽遵命去行，liá係因為他ke病得到醫好lâu他所第一煩惱ke罪也同時得主ke赦免，一時內心大歡喜跳躍，一聽到主ke命令時，隨時應聲來行，從此以後liá位癱仔 m̀係癱仔，他m̀使再受病體ke束縛lâu罪ke糾纏，他oi過著他平安快樂lâu自由 ke生活。